
Text rozhodnutia
Súd: Krajský súd Bratislava Spisová značka: 9Saz/22/2012 Identifikačné číslo súdneho spisu: 1012200645 Dátum vydania rozhodnutia: 13. 06. 2012 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2012:1012200645.1 ROZSUDOK V MENE SLOVENSKEJ REPUBLIKY Krajský súd v Bratislave v konaní pred sudcom JUDr. Ľubomírom Šramkom v právnej veci navrhovateľa: S. B. H., narodeného XX.X.XXXX, štátneho príslušníka P. P. Q. (Ď. F. P.), podľa vlastného udania v zahraničí bytom naposledy V. G. D. C., H. L. C., C. B. C. X, X. S., C. Č.. X, C., S. D., P. aktuálne s miestom pobytu E. XX/X, C., zastúpeného pani JUDr. Dášou Knoškovou, pracovníčkou Slovenskej humanitnej rady so sídlom Páričkova 18, Bratislava proti odporcovi: Ministerstvo vnútra Slovenskej republiky - Migračný úrad so sídlom Pivonková 6, Bratislava o opravnom prostriedku navrhovateľa zo dňa 26.3.2012 proti rozhodnutiu odporcu ČAS: MU-554-47/PO-Ž-2011 zo dňa 20.2.2012 takto r o z h o d o l : Krajský súd v Bratislave napadnuté rozhodnutie odporcu ČAS: MU-554-47/PO-Ž-2011 zo dňa 20.2.2012 p o t v r d z u j e. Krajský súd v Bratislave navrhovateľovi n e p r i z n á v a právo na náhradu trov tohto konania. Trovy tlmočného, o výške ktorých rozhodne súd osobitným uznesením, znáša Slovenská republika. o d ô v o d n e n i e : Napadnutým rozhodnutím ČAS: MU-554-47/PO-Ž-2011 zo dňa 20.2.2012 odporca podľa § 13 ods. 1, § 13c ods. 1 zákona č. 480/2002 Z.z. o azyle a o zmene a doplnení niektorých zákonov v znení platnom v čase vydania napadnutého rozhodnutia (ďalej len zákon o azyle) navrhovateľovi neudelil azyl na území Slovenskej republiky a neposkytol mu doplnkovú ochranu. Svoje rozhodnutie zdôvodnil tým, že po vyhodnotení všetkých skutočností dospel k názoru, že v tomto prípade nebola preukázaná opodstatnenosť z obáv z prenasledovania z rasových, národnostných, náboženských dôvodov, z dôvodov zastávania určitých politických názorov alebo príslušnosti k určitej sociálnej skupine, ako to vyplýva z Konvencie z roku 1951 o právnom postavení utečencov (ďalej len Ženevská konvencia) a zo zákona o azyle. Ďalej uviedol, že z toho, že sa opakovane vracal zo Slovenska do P. a naspäť na Slovensko bez problémov vyplýva, že P. úrady nemali námietok voči jeho vycestovaniam a preto mu z tohto dôvodu nič nehrozí. V ďalšom dôvodil, že dôvodom jeho odchodu z Iránu nebola ani skutočnosť, že v súčasnosti študuje náboženstvo spoločnosti Svedkov Jehovových, pretože v čase jeho odchodu, ako aj doposiaľ je jeho vierovyznaním islam. Odôvodnil tiež, prečo navrhovateľa nepovažuje za utečenca na mieste. Pokiaľ ide o výrok, ktorým rozhodol o neposkytnutí doplnkovej ochrany navrhovateľovi tento odôvodnil tým, že nebol splnený ani jeden zo zákonných predpokladov jej poskytnutia. Odporca sa tiež venoval vyhodnoteniu aktuálneho stavu iránskeho práva a práva šaria v oblasti odpadlíctva. Svoje právne závery doplnil o informácie o krajine pôvodu navrhovateľa, na ktoré sa v rozhodnutí odvolal a ktoré aj identifikoval. Proti tomuto rozhodnutiu podal navrhovateľ v jazyku slovenskom v zákonnej lehote opravný prostriedok - návrh zo dňa 26.3.2012, ktorým sa domáhal jeho zrušenia v celom rozsahu. Namietal nesprávne právne posúdenie jeho žiadosti o azyl. Uviedol, že mu ako vysokému štátnemu úradníkovi hrozí prenasledovanie, pretože často cestoval do zahraničia - na Slovensko. Poukázal na skutočnosť, že sa pripravuje na konvertovanie z islamu na vieru spoločnosti Svedkov Jehovových, ktorú aj vyznáva a preto by mal byť posudzovaný ako utečenec na mieste. Namietal, žeby konvertiti v Iráne neboli prenasledovaní a v tejto súvislosti poukázal na právo šaria. Vo vzťahu k neposkytnutiu doplnkovej ochrany poukázal na dva prípady iránskych navrátilcov, ktorých pobyt po návrate do P. nie je známy. K návrhu pripojil správy o P., zamerané na problematiku odpadlíctva z islamu a na tamojšiu bezpečnostnú situáciu. Odporca navrhol vo svojom vyjadrení zo dňa 25.4.2012 k návrhu napadnuté rozhodnutie v celom rozsahu potvrdiť, pričom zotrval na obsahu a odôvodnení napadnutého rozhodnutia. Po ustanovení tlmočníka jazyka perzského (Ing. Zalmai Masodi) navrhovateľ vzniesol voči nemu námietky ktoré spočívali v tom, že ide o totožného tlmočníka, ktorý tlmočil pohovor u odporcu a ktorého odporca v konaní ustanovil, že komunikácia s ním počas administratívneho konania bola komplikovaná a že tlmočník je „silný moslim“ v dôsledku čoho mal problém so zmenou náboženstva navrhovateľa. Súd zo spisu odporcu zistil, že vstupný pohovor u odporcu tlmočil tento tlmočník, pričom zo záznamu z pohovoru vyplýva, že navrhovateľ mu dobre rozumel a že prítomnosť tlmočníka nebola na prekážku vyjadrovať sa navrhovateľovi k dôvodom svojej žiadosti o azyl. Na dopyt súdu tlmočník uviedol, že okrem tlmočenia obsahu vstupného pohovoru s navrhovateľom nehovoril o žiadnych súkromných záležitostiach. Nad rámec tlmočenia navrhovateľovi uviedol iba to, kde pracuje a aj to iba v súvislosti s jeho ochotou pomôcť navrhovateľovi v odborných stavebných veciach, týkajúcich sa navrhovateľa. Pretože na základe takto zistených skutočností súd nedospel k záveru o nedôvodnosti námietok navrhovateľa voči ustanovenému tlmočníkovi, námietkam navrhovateľa vyhláseným uznesením nevyhovel. Súd podaný návrh prejednal a rozhodol podľa ust. § 250q Občianskeho súdneho poriadku v platnom znení ( O.s.p.) ako miestne a vecne príslušný súd (§ 246a ods. 2 O.s.p., § 21 ods.3 zákona o azyle., § 14 zák. č.371/2004 Z.z. v platnom znení) na pojednávaní, ktoré bolo tlmočené do jazyka perzského (vrátane vyhlásenia rozsudku, jeho odôvodnenia a poučenia o možnosti podať proti rozsudku odvolanie) za prítomnosti oboch účastníkov konania. Navrhovateľ v priebehu súdneho pojednávania opísal priebeh a obsah jeho prípravy náboženstva Svedkov Jehovových, spôsob a formy jeho vyznávania, ako aj dôvody obáv z návratu do P.. Do súdneho spisu založil dve publikácie v jazyku anglickom: 2011 Yearbook of Jehova's Witnesses, 2012 Yearbook of Jehova's Witnesses na dôkaz toho, že v Iráne táto spoločnosť nepôsobí. Ďalej založil „správy zo zvestovania služby“ navrhovateľa za marec - máj 2012, uviedol, že vieru Svedkov Jehovových šíril v Bratislave medzi ľuďmi, hovoriacimi v anglickom a perzskom jazyku. Do spisu tiež založil potvrdenie Náboženskej spoločnosti Svedkov Jehovových z 11.6.2012, obsahom ktorého je potvrdenie, že navrhovateľ je pokrsteným členom tejto spoločnosti. Súčasťou potvrdenia sú prílohy v jazyku nemeckom a anglickom. Súd dospel po prejednaní veci k názoru, že napadnuté rozhodnutie odporcu je potrebné potvrdiť ako vecne správne. Súd v prejednávanej veci dokazovanie nedoplnil. Pred samotným prejednaním a rozhodnutím veci sa súd podrobne oboznámil s obsahom prvostupňového správneho spisu ČAS: MU-554/PO-Ž-2011. Z jeho obsahu je o. i. zrejmé, že navrhovateľ požiadal o azyl vyhlásením z 22.11.2011 z dôvodu, že sa necítil bezpečne pred iránskou vládou, nakoľko ako úradník vo vysokej riadiacej funkcii sa nezúčastňoval povinných modlitieb, pretože konvertoval k Svedkom Jehovovým, začo bol P. vládou prenasledovaný. Uviedol že na Slovensku podniká a P. vláda ho upodozrieva, že sa stal spojencom západných krajín. V priebehu vstupného pohovoru k dôvodom svojej žiadosti o azyl uviedol, že P. štát si nepraje, aby jeho štátny funkcionár mal pobyt v niektorom európskom štáte. Ako ďalší dôvod prezentoval to, že od roku 2010 zmenil svoje náboženstvo (islam) a začal vyznávať náboženstvo Svedkov Jehovových v dôsledku čoho bol P. vládou prenasledovaný (tieto dôvody prezentoval aj počas podania vysvetlenia na OAPZ Humenné dňa 22.11.2011). Prvý raz sa zúčastnil stretnutia tejto náboženskej spoločnosti 24.9.2011 v Bratislave. Uviedol, že zmenu náboženstva P. zákony nedovoľujú. Odpovedal na otázky, obsahovo zamerané na náboženstvo Spoločnosti Svedkov Jehovových. Podrobne opísal svoje pôsobenie na Slovensku (od roku 2007, resp. 2008), včítane opakovaných návratov do P.. Do azylového spisu založil množstvo dokumentov a dokladov, týkajúcich sa jeho profesného vzdelania a funkčného postavenia v P.. Podľa ust. § 13 ods.1 zákona o azyle ministerstvo neudelí azyl žiadateľovi, ak nespĺňa podmienky uvedené v § 8 alebo 10. Podľa ust. § 8 zákona ministerstvo udelí azyl, ak tento zákon neustanovuje inak, žiadateľovi, ktorý a) má v krajine pôvodu opodstatnené obavy z prenasledovania z rasových, národnostných alebo náboženských dôvodov, z dôvodov zastávania určitých politických názorov alebo príslušnosti k určitej sociálnej skupine a vzhľadom na tieto obavy sa nemôže alebo nechce vrátiť do tohto štátu, alebo b) je v krajine pôvodu prenasledovaný za uplatňovanie politických práv a slobôd. Podľa ust. § 2 písm. d/ zákona o azyle na účely tohto zákona sa rozumie prenasledovaním závažné alebo opakované konanie spôsobujúce vážne porušovanie základných ľudských práv alebo súbeh rôznych opatrení, ktorý postihuje jednotlivca podobným spôsobom, ktoré spočíva najmä v 1. použití fyzického alebo psychického násilia vrátane sexuálneho násilia, 2. zákonných, správnych, policajných alebo súdnych opatreniach, ktoré sú diskriminačné alebo sú vykonávané diskriminačným spôsobom, 3. odmietnutí súdnej ochrany, ktoré vedie k neprimeranému alebo diskriminačnému potrestaniu, 4. neprimeranom alebo diskriminačnom trestnom stíhaní alebo treste, 5. trestnom stíhaní alebo treste za odmietnutie výkonu vojenskej služby v čase konfliktu, ak by výkon vojenskej služby zahŕňal trestné činy alebo činy uvedené v § 13 ods. 2, 6. konaní namierenom proti osobám určitého pohlavia alebo proti deťom. § 10 zákona o azyle rieši otázku udelenia azylu na účel zlúčenia rodiny manželovi azylanta, resp. slobodným deťom azylanta do 18 rokov ich veku, resp. rodičom slobodného azylanta mladšieho ako 18 rokov, pričom azylantom je cudzinec, ktorému bol udelený azyl. Podľa ust. § 20 ods. 4 zákona o azyle ak ministerstvo rozhodne o neudelení azylu alebo o odňatí azylu, rozhodne tiež, či cudzincovi poskytne doplnkovú ochranu; ak ministerstvo rozhodne o neudelení azylu alebo o odňatí azylu, okrem odňatia azylu podľa § 15 ods. 2 písm. i), rozhodne tiež, či cudzincovi poskytne doplnkovú ochranu. Podľa ust. § 13c ods.1 zákona o azyle ministerstvo neposkytne doplnkovú ochranu žiadateľovi, ak nespĺňa podmienky uvedené v § 13a alebo § 13b. Podľa ust. § 13a zákona o azyle ministerstvo poskytne doplnkovú ochranu žiadateľovi, ktorému neudelilo azyl, ak sú vážne dôvody domnievať sa, že by bol v prípade návratu do krajiny pôvodu vystavený reálnej hrozbe vážneho bezprávia, ak tento zákon neustanovuje inak. Podľa ust. § 2 písm. f/ zákona o azyle je vážnym bezprávím 1.uloženie trestu smrti alebo jeho výkon, 2. mučenie alebo neľudské alebo ponižujúce zaobchádzanie alebo trest, alebo 3. vážne a individuálne ohrozenie života alebo nedotknuteľnosti osoby z dôvodu svojvoľného násilia počas medzinárodného alebo vnútroštátneho ozbrojeného konfliktu. § 13b zákona o azyle rieši otázku poskytnutia doplnkovej ochrany na účel zlúčenia rodiny manželovi, slobodným deťom, resp. rodičom slobodného cudzinca, ktorým sa poskytla doplnková ochrana. Podľa ust. § 250q ods. 2 O.s.p. o opravnom prostriedku rozhodne súd rozsudkom, ktorým preskúmavané rozhodnutie buď potvrdí, alebo ho zruší a vráti na ďalšie konanie. Súd preskúmal napadnuté rozhodnutie odporcu v rozsahu podaného návrhu - opravného prostriedku: K námietke, že odporca mal navrhovateľovi udeliť azyl, nakoľko mu ako vysokému štátnemu úradníkovi hrozilo nebezpečenstvo z dôvodu jeho častého cestovania do zahraničia: Podľa názoru súdu táto námietka nie je dôvodná. Zákon o azyle v ust. § 8 striktne vymedzuje dôvody - predpoklady udelenia azylu žiadateľovi o azyl. Okrem skutočnosti, že žiadateľ o azyl musí prezentovať svoje obavy z prenasledovania, ktoré musia byť opodstatnené, musí ísť o obavy z prenasledovania priamo súvisiace s národnosťou, náboženstvom, rasou či zastávania určitých politických názorov, alebo z príslušnosti k určitej sociálnej skupine. Cestovanie navrhovateľa do zahraničia - na Slovensko a to za účelom jeho podnikania nie je možné subsumovať pod žiaden z uvedených dôvodov perzekúcie. Preto ak odporca navrhovateľovi z tohto dôvodu azyl neudelil, jeho právne vyhodnotenie tohto dôvodu žiadosti navrhovateľa o azyl je v súlade so zákonom. Naviac súd poukazuje na skutočnosť, na ktorú tak isto odporca poukázal, že vycestovať z krajiny pôvodu navrhovateľa je možné iba za súhlasu P. štátnych orgánov, čo bolo navrhovateľovi vždy umožnené. K námietke, týkajúcej sa konvertovania navrhovateľa z islamu na vieru Svedkov Jehovových a s tým súvisiaceho ohrozenia: Podľa názoru súdu ani táto námietka nie je dôvodná. Navrhovateľ v priebehu konania pred odporcom prezentoval, že konvertoval na vieru Svedkov Jehovových a že v dôsledku toho bol P. vládou prenasledovaný. Táto skutočnosť sa však nezakladá na pravde a priamo vyplýva z obsahu pohovoru vykonaného s navrhovateľom - navrhovateľ neuviedol žiaden skutok zo strany P. úradov, ktorý by bol či mohol byť hodnotený ako prenasledovanie a ani jeho konvertovanie. Skutočnosť, že P. úrady mali sledovať navrhovateľov počítač a internetové stránky ktoré navštevoval nie je prenasledovaním a pokiaľ sa ho skutočne dopytovali prečo navštívil stránky Svedkov Jehovových, ním podané vysvetlenie akceptovali, pričom voči navrhovateľovi neuplatnili žiadne aktivity či opatrenia. V súvislosti s týmto dôvodom navrhovateľovej žiadosti o azyl súd, podobne ako aj odporca, poukazuje na skutočnosť, že do času vydania napadnutého rozhodnutia nedošlo ku konvertovaniu navrhovateľa z islamu na vieru Svedkov Jehovových, či na inú vieru (náboženstvo). Skutočnosť, že navrhovateľ sa začal o označenú vieru zaujímať neznamená zmenu jeho náboženstva. Podľa názoru súdu zmena náboženstva netkvie iba v oboznamovaní sa a v následnom osvojení si princípov a zásad tej či onej viery, ale súčasne aj s vykonaním aktu s ktorým sa podľa zásad či predpisov (regulí) konkrétneho náboženstva človek zrieka doterajšieho vierovyznania a prijíma vierovyznanie iné. O tejto skutočnosti sa vystavuje príslušný dokument (napr. v kresťanských vierovyznaniach krstný list). V opačnom prípade by nebolo možné preukázať príslušnosť ku konkrétnemu vierovyznaniu a do tohto času nie je možné dôvodne hovoriť o zmene náboženstva, či prijatí iného ako doterajšieho náboženstva, vyznávaného dotknutou osobou. Nedodržanie tohto postupu by v praxi mohlo znamenať, že ktokoľvek by mohol o sebe (z akéhokoľvek dôvodu) tvrdiť, že je takého či onakého náboženstva a to bez skutočnej príslušnosti k nemu. Súd uznáva, že ide do istej miery o formalitu, ktorá je však všeobecne vyžadovanou a to aj v náboženských spoločenstvách. Tento výklad danej problematiky nie je podľa názoru súdu v rozpore s ust. § 19a ods. 4 písm. c/ zákona o azyle. Ako to bolo vyššie uvedené, navrhovateľ v čase vydania napadnutého rozhodnutia neprestúpil na inú vieru, čo nepoprel ani v podanom opravnom prostriedku a preto je potrebné ho aj v čase vydania rozhodnutia považovať za moslima. Navrhovateľ v tejto súvislosti uviedol, že ho odporca mal považovať za utečenca na mieste. Odporca sa v napadnutom rozhodnutí touto problematikou vysporiadal a uviedol, prečo ho za utečenca na mieste nepokladal. Súd sa s týmto odôvodnením stotožňuje. Je skutočnosťou, že tak zákon o azyle, ako ani Ženevská konvencia výslovne nedefinuje, koho je potrebné pokladať za utečenca na mieste. Výklad tohto pojmu je preto potrebné hľadať vo všeobecnej definícii utečenca - žiadateľa o azyl. Avšak s poukazom na konkrétne prejednávanú vec sa aj pre posúdenie tejto otázky (či v prípade navrhovateľa ide o „klasického“ žiadateľa o azyl alebo o žiadateľa na mieste) javí ako podstatnou skutočnosť, či došlo u navrhovateľa k zrieknutiu sa jeho doterajšieho náboženstva a k prijatiu náboženstva iného. Na túto otázku dáva odpoveď obsah spisu, napadnutého rozhodnutia, vyššie uvedené odôvodnenie tohto rozsudku a konečne aj vyjadrenie navrhovateľa, že totižto k tomuto aktu doposiaľ nedošlo. Ak teda odporca navrhovateľovi azyl neudelil ani z označeného dôvodu, jeho rozhodnutie je aj z tohto pohľadu správne. K námietke, týkajúcej sa neposkytnutia doplnkovej ochrany: Ani táto námietka podľa názoru súdu nie je dôvodná. Navrhovateľ nebol nikdy trestne stíhaný, nebol mu uložený trest smrti a nehrozí mu teda ani jeho výkon. Ku dňu vydania napadnutého rozhodnutia nedošlo ku konvertovaniu navrhovateľa z islamského náboženstva (viď vyššie uvedené odôvodnenie tohto rozsudku) a nakoľko nebol objektom zlého zaobchádzania ani v priebehu jeho opakovaných vycestovaní z P. a návratom doňho, pričom sa tak nestalo ani potom, čo P. Ú. mali zistiť, že navštívil internetové stránky Svedkov Jehovových, niet dôvodu predpokladať, že by sa objektom takéhoto zlého zaobchádzania stal. Pokiaľ navrhovateľ poukazoval na dva prípady zmiznutia neúspešných žiadateľov o azyl, tieto prípady nie je možné aplikovať na navrhovateľa, resp. z nich vyvodiť nebezpečenstvo jeho návratu. V prípade M. R. Fakhravara došlo k jeho zadržanie z iného dôvodu ako z dôvodu jeho návratu ako neúspešného žiadateľa o azyl, ako to je zrejmé so správy predloženej navrhovateľom. Druhá správa týkajúca sa R. Rastamiho nemá žiadnu vypovedaciu schopnosť, nakoľko sa v nej hovorí iba o údajnom zatknutí a to naviac bez udania dôvodu tohto zatknutia. Pokiaľ ide o všeobecnú bezpečnostnú situáciu v P., táto v čase vydania napadnutého rozhodnutia nebola uspokojivou, najmä vo vzťahu k odporcom iránskej vlády, nejde však o vnútorný či medzinárodný ozbrojený konflikt, ako to má na mysli charakteristika vážneho bezprávia, obsiahnutá v ust. § 2 písm. f/ zákona o azyle. Pretože navrhovateľom vznesené námietky voči napadnutému rozhodnutiu odporcu neboli dôvodné, súd napadnuté rozhodnutie odporcu potvrdil v celom rozsahu. Dôkazy, predložené navrhovateľom na pojednávaní súd nezohľadnil, nakoľko ich obsahom sú skutočnosti, ktoré nastali po vydaní napadnutého rozhodnutia (potvrdenie Náboženskej spoločnosti Svedkov Jehovových, správy zo zvestovateľskej služby), resp. neboli navrhovateľom predložené v administratívnom konaní (ročenky za rok 2011, 2012). O trovách navrhovateľa súd rozhodol za použitia ust. § 250 k ods.1 O.s.p. s poukazom na výsledok konania. O výške trov tlmočenia pojednávania rozhodne súd osobitným uznesením. Tieto trovy však v prípade ich priznania znáša štát s poukazom na ust. § 141 ods.2 O.s.p. Záverom súd poznamenáva, že navrhovateľ i keď bol v konaní neúspešný, je zo zákona oslobodený od platenia súdneho poplatku za toto konanie (§ 4 ods. 2, písm. v/ zák.č.71/1992 Zb.) a preto ho súd nezaviazal k povinnosti zaplatiť súdny poplatok. Poučenie: Proti tomuto rozsudku možno podať odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne, vo dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. (§ 205 O.s.p). Odvolanie možno odôvodniť len tým, že a) v konaní došlo k vadám uvedeným v § 221 ods. 1, b) konanie má inú vadu, ktorá mohla mať za následok nesprávne rozhodnutie vo veci, c) súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d) súd prvého stupňa dospel na základe vykonaných dôkazov k nesprávnym skutkovým zisteniam, e) doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené 205a), f) rozhodnutie súdu prvého stupňa vychádza z nesprávneho právneho posúdenia veci (§ 205 O.s.p).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1012200645.1 (dáta aktuálne k 14. 11. 2026). Záväzné je znenie zverejnené súdom.




